Buolli stohpu giddii eurohpágeainnu 75 Čáhcesullos | Avvir.no\nBuolli stohpu giddii eurohpá­geainnu 75 Čáhce­sullos\nStohpu lei buollimin Čáhcesullo guovddážis, ja eurohpágeaidnu 75 njuolgga bálddas giddejuvvui johtolahkii.\nVuossárga, 27 Skábmamánu, 2017 - 13:28\nOđastuvvon: 27.11.2017 - 13:42\nPolitiija dieđihii Twitteris ahte stohpu lea oalát buollán.\nSii dieđihedje ahte ledje hirbmat olu čuotnamat vistti badjel ja biegga dagahii ahte lei váttis jáddadit dola. Siviilasuodjalus lei sajis veahkeheamen.\n– Mii leat árvvoštallamin evakueret dađistaga. Leat olu stobut lahkosis, lagamus dušše 10-12 mehtera eret. Dasa lassin lea olu viessohuksen nuppe bealde Eurohpágeainnu, muitala Finnmárkku politiijaguovllu operašuvdnajođiheaddji Svein Erik Jacobsen VGii.\nOlmmoš ii lean ruovttus\nJacobsen dieđiha NRK:i ahte ii galgga leamaš oktage ruovttus go stohpu buollái.\n– Mii diehtit gos olmmoš gii orru stobus lea. Son leamaš barggus ja mii leat ožžon oktavuođa suinna telefovnna bokte. Son veahkeha jáddadanbarggu dieđuiguin, dieđiha operašuvdnajođiheaddji.\nPolitiija oaččui dieđu dola birra diibmu 03:55 vuossárgga čuovganeaamis.\nDiibmu 06:53 čálii politiija Twitteris ahte eurohpágeaidnu 75 fas lei rahppon.